บจ.ชี้ฝรั่งซักแผนบริหารความเสี่ยง
บิ๊ก TUF เผยกองทุนต่างชาติรุมซักแผนรับมือความเสี่ยงจากต้นทุนด้าน SNC ปลื้มร่วมงานไทยแลนด์โฟกัส หนุนต่างชาติสนหุ้น
10 ส.ค. 2554

บิ๊ก TUF เผยกองทุนต่างชาติรุมซักแผนรับมือความเสี่ยงจากต้นทุนด้าน SNC ปลื้มร่วมงานไทยแลนด์โฟกัส หนุนต่างชาติสนหุ้น 
นายธีรพงศ์ จันศิริ ประธานกรรมการบริหาร บริษัท ไทยยูเนี่ยน โฟรเซ่น โปรดักส์ (TUF) เปิดเผยถึงการพบปะผู้จัดการกองทุนต่างประเทศในงานไทยแลนด์โฟกัส 2011 ว่า ผู้จัดการกองทุนสนใจซักถามเกี่ยวกับการแผนการบริหารความเสี่ยง การบริหารทรัพยากรทั้งบุคคล วัตถุดิบ ให้มีความยั่งยืน และการวางแผนการเติบโตในอนาคต หลังจากมีการขยายธุรกิจด้วยการลงทุนในต่างประเทศ 
สำหรับความเสี่ยงที่มีผลต่อบริษัทโดยตรง คือ การบริหารกิจการหลังเข้าซื้อกิจการทูน่าในยุโรปที่จะต้องทำให้เกิดผลสำเร็จสูงสุดและลดสัดส่วนหนี้ต่อทุนกลับมาอยู่ที่ 1 ต่อ 1 เท่า 
นอกจากนี้ การดูแลควบคุมต้นทุนวัตถุดิบก็ต้องดีหลังราคาทูน่าและกุ้งได้ขยับตัวสูงขึ้นจากปีก่อนขึ้นมาแล้ว 30% โดยราคาทูน่ามาอยู่ที่ 1,500 เหรียญสหรัฐต่อตัน และจะไม่ขายสินค้าล่วงหน้ายาวมากเกินไป
ด้านนายสมชัย ไทยสงวนวรกุล ประธานเจ้าหน้าที่บริหาร บริษัท เอสเอ็นซี ฟอร์เมอร์ (SNC) กล่าวว่า การเข้าร่วมงานไทยแลนด์โฟกัส ยิ่งส่งผลให้สถาบันต่างชาติสนใจบริษัทมากขึ้น 
“ครั้งนี้มีต่างชาตินัดไว้ 3 ราย และมี 1 ราย ที่เข้ามาฟังข้อมูลโดยไม่ได้นัดหมาย เพราะบริษัทมีอัตราการเติบโตที่ดี โดยปีนี้รายได้จะแตะ 1 หมื่นล้านบาท จากปีก่อนทำได้ 8,400 ล้านบาท และไม่มีหนี้เลย ปัจจุบันต่างชาติถือหุ้น 27%” 
สำหรับกรณีสึนามิญี่ปุ่นอาจทำให้นักลงทุนย้ายฐานมาไทย และบริษัทน่าจะได้รับประโยชน์ด้วย